Vassili Verlok

**Vassili Verlok** (20. juuli 1875 – 5. mai 1917) oli eesti õigeusu vaimulik.

## Elulugu

Vassili Verlok lõpetas 1897 Riia Vaimuliku Seminari. Ta töötas alates 24. septembrist 1897 köster-kooliõpetajana Mäemõisas, 1901. aastast samal ametikohal Alulinnas.

Pühitseti 1903. aastal esmalt diakoniks ja seejärel preestriks. Pühitsuse viis läbi Riia ja Miitavi piiskop Agafangel. Tema esimeseks teenistuskohaks preestrina sai Hiiumaal asuv Kõrgessaare Kristuse Sündimise kogudus.

Vassili Verlok oli agar seltskonnategelane ja kirjamees. Moodustas Hiiumaal kaubatarvitajate ühisuse, 
kuid see lõpetas juhtkonda valitud tegelaste oskamatuse tõttu oma tegevuse kahjumiga. 

Aastal 1907 asutas ta Hiiumaa Püha Apostli ja Evangelisti Johannese Jumalasõna-õpetaja Vennaste-seltsi. 

Aastal 1908 algatas Kõpu külla kiriku ja kooli ehitamise, mis valmides pühitseti apostel Andreasele.

19. novembril 1911 viidi isa Vassili üle Muhu-Rinsi Neitsi Maria Kaasani pühakuju koguduse preestriks ja sealt 25. jaanuaril 1916 Reomäe Apostel Andrease koguduse preestriks. 

Ta suri 5. mail 1917 kopsuhaigusse ja maeti Reomäe kalmistule.

## Kirjanduslik tegevus

*Kaubatarvitajate ühisused / Kokku seadnud Vassili Verlok. Haapsalu, 1906. Hiiumaa p. Apostli ja Evangelisti Johannese Vennaste Seltsi kirjastus.

*Mõned jutustused ja vaimulikud laulud. 1. vihk / Kokkukorjanud Vassili Verlok. 1909, Kuressaare

*"... aasta Kalender". 1908-1912 (kokkuseadnud Vassili Verlok; 1908-1910 kokku seadnud koos Kodrat Saarmanniga)

*Avaldas kirjeldusi ajakirjas Vaimulik Sõnumitooja*: Tiberus Kristuse kuju ees, vastused ning jutustuse Kristuse ülestõusmise ehk paasa pühal / 1905 /.

*Tegi kaastööd ajakirjale Usk ja Elu: MÕNI SÕNA MEIE KIRIKU LAULUDEST, surnumatmise laulud - HALLELUJA ; KAANONIST HINGE LAHKUMISE TUNNIL / 1908 / ; salmik NELIPÜHIKS / 1909 / ; ABIELU KASVATUSLINE TÄHTSUS, 
luuletused ÕIGEUSU EEST VÕITJALE ja RIST / 1913 / KRISTUSE SÜNDIMINE / 1915 / ; luuletused ELU LAUL UUEKS AASTAKS / tõlge inglise keelest / , KORD ALGAB AEG ja KOLM KORDA PEETRUS SALGAS / 1916 /

*Elu Sõna [Jutte ja luuletusi]. 1915. Kokkuseadja ja väljaandja Vassili Verlok. Kuressaare. (Sellest ilmus ainult nr 1.)

Koostas õigeusu riimilaulude käsikirja, millest valiti temalt 12 viisistatud laulu trükkimiseks *VAIMULIKUD LAULUD õigeusulise Eesti rahvale* I andes / Trt. 1915 / , samas trükiti nende viisidele tema 34 värsiloomingut, neist rahvapäraseid ÕPETA MIND PALVETAMA ... , TÕEST' KRISTUS TÕUSNUD ÜLES... , MIKS NII HILJA ÕHTUL KELLAD... , EMA HAUAL ... . Osa värsiloomingust esineb tõlkena, nagu SIION MAGAB 
   
On mõtestanud MEIE ISA palve ja ÕNSUSE SALMID luuleloomingusse / vt. Vaim. Laulud I nr. 7. ja 28 /.
II andes / Trt. 1916 / on ta seadistanud kirikulauludest 5 riimilaulu, millele lisandub veel 6 oma loomingulist laulu, neist rahva seas levinud / Tõlge inglise keelest / HARVA ELUMERI RAHUS ... / VT. U JA E 1909 LK. 136 /.

Pärast tema surma avaldati *1918. a. õigeusu Kalendris* luuletus VÕITLEJALE TÕE JA USU EEST. 
Tema käsikirjadest on veel trükitud ajakirjas *Uus Elu'' / 1918 / KRISTUSE SÜNDIMISE PÜHA, luuletus JÕULU ÖÖL, TARKADE KUMMARDAMINE ning luuletus TULEVIK / 1916. a, looming /. Lisaks luuletused
USUVÕITLEJA / Kalender 1919 / ja ÕIGEUSU KOGUDUS / Kal. 1920/.

## Allikad
*Usk ja Elu, 1917, nr 21, lk 212.